
        
            
                
            
        

    
	Н. БАНДИ

	 

	ХҮНИЙ МӨС

	 

	““Залуучуудын үнэн” сонины 1968 оны 4 сарын 12-ны № 42 (4572) дугаарт нийтлэгдсэн эхээс

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]



	




	 

	 

	ХҮНИЙ МӨС

	 

	Долгор тасалгаанаасаа хоёр суга таягаа тожигнуулсаар гарч, вандан дээр оройн наранд ээн суув. Хаврын таатайхан шар нар баруун хойш тонгойгоод аз жаргалынхаа сайхныг бахдан инээмсэглэж байгаа танхилхан бүсгүйн царай шиг гэрэлтэнэ.

	Ойрын хоёр өдрийн наранд эргэн тойронд битүү цайж байсан цасан хайлж, газар дэлхий тарлантжээ.

	Долгор, пэмбийтэл боосон хоёр хөлөө харж гүнээ санаа алдав. Тэрээр уул эмнэлэгт угаагчийн ажилтай, жар шахсан хөгшин эхтэйгээ гэртээ хоёулхнаа суудаг билээ. Зүс царайгаар тийм ч царайлаг биш, намхавтар махлаг биетэй. Сувилагч Оюунтайгаа насаар чацуу. Гэвч хоорондоо тэс өөр. Оюун цэгцхэн гоолиг нуруу, цагаан царайтай. Яг нүд шигээ тас хар үстэй. Долгор дуу цөөнтэй, ноомой бүрэгхэн зантай байхад Оюун хэл ам хурц, сэргэлэн зантай. Сумын клубт хааяа үдэшлэг болоход Оюунтай бүжиглэх гэж залуучууд бие биеэсээ өрсөлддөг хэр нь Долгорыг бүжигт хэн ч үл урина. Тэр цорын ганцаар суудалдаа үлдэж хос хосоороо бүжиглэн эргэлдэх залуусын хөлийг гунигтайхан сүүмгэр нүдээрээ удтал ширтэж сууна. Түүнийг хэн ч үл хайхарна. Нэгэн удаа суугаагаараа үүрэглэж байхыг хараад Оюун,

	— Ингэж суудаг нь ч ямар алба вэ! Хариад л нойроо авч байхгүй, гэж бүжиглэж яваа хүндээ чанга хэлэхийг нь сонсоод Долгор учиргүй ичиж бушуухан гарчээ. Долгор хүнд ямар ч гэмгүй, мөрөөрөө л байдаг хэр нь түүнд хүмүүс ам муутай. Долгор гэхээсээ «Дуламын улцан» гэх нь илүүтэй. Тэр ажлаа хэнд ч гологдохооргүй хийнэ. Гэвч, сайн нэр дуулж байсан удаа үгүй. Болохгүй л юм болбол Долгорын буруу болно. 

	Оюун жижүүртэй байхдаа шприцээ унагааж хагалчхаад өглөө эмчийг асуухад,

	— Мэдэхгүй, намайг авах гэхэд л хагарчихсан байна билээ. Бодвол, Долгор л үүгээр салгалж яваад унагачихсан байх гэжээ.

	Долгор,

	— Би хагалаагүй гэсэнд

	— Чамаас өөр хэн үүнийг чинь хагалах вэ дээ гэж Оюун тас дайраад Долгороор төлүүлжээ. Бас ч нэг удаа Долгор салхинд хийсэж явсан дурдан алчуур олжээ. Түүнийг нь Оюун үзээд шувт татан авч «Яасан муухай хулгайч вэ!» гэж уурласандаа царай нь чинэрэн улайгаад тасхийтэл алгадаад авчээ. Долгор юу ч дуугарсангүй, нээрээ л өөрөө авчихсан юм шиг царайгаа улайлган, дуугүйхэн зогсож байлаа.

	 

	 

	Долгор хөлөө эмзэглэн урагш жийж сандлынхаа түшлэгийг налав. Наранд ингэж суух нь түүнд тааламжтай байлаа. Хэн ч халамжилж байгаагүй тийм их хайрын илч дулаанаар наран түүнийг ивээж байх шиг санагдана.

	Байшингийн буланд хөлийн чимээ гарлаа. Хажид халуун савтай цай, сонинд боодолтой юм барьчихсан хүрч ирээд,

	— За, Долгор минь, бие чинь яаж байна гэв.

	— Гайгүй, овоо засарч байна. Харин хөл маань л сайн эдгэрэхгүй байна даа гэхэд Хажид дэргэд нь суугаад ойр зуурын юм ярьж нэлээд байснаа явав. Долгорыг урьд нь хэн ч ингэж халамжлан хайрладаггүй байснаа түүнийг эмнэлэгт хэвтсэн энэ хорь шахам хоногт олон хүн эргэн ирэв. Тэд цөмөөрөө нөгөө «Дуламын улцан» гэх нь бүү хэл, хамгийн ойр дотнын нь хүн өвдсөн юм шиг нинжин сайхан сэтгэлээр хандаж байлаа. Оюун ч түүнд бүүр дотно болжээ. «Хэрэв тэгэхэд би дайралдаагүй бол Оюун яах байсан бол?» гэж Долгор бодлоо.

	 

	 

	Өвлийн адаг сард орсон их цасны үеэр сумын төвийн бололцоотой хүн бүрийг цөөн хоногоор хөдөө явуулжээ. Долгор нэгэн суурь дээр хэд хоног ажиллаж хугацаа дуусаад тэнгэр бүрхэг дүнсгэрхэн нэг өдөр буцаж явав. Цас дарсан цагаан талын дундуур бүдэгхэн зурайх улбаа замаар унасан тэмээ нь нэгэн жигд зогдор хөдөлгөнө.

	Тэгтэл замын хажууханд цасан дунд нэг урт хар юм гулдайн хэвтэж байлаа. Ойртон очвол, эмэгтэй хүн бололтой, урт хар гэзэг нь цасан дээр зурайж, зүүн мөрөөрөө цасанд шаажээ. Долгор айж эмээсээр хүрч очвол Оюуны нүүр ам нь цус болж ухаангүй хэвтэж байлаа. Унаж явсан тэмээ нь ямар нэгэн юмнаас үргэж туйлсан бололтой орчны нь цас онгилогджээ. Тэгээд Оюуныг тэмээн дээрээ дүүрэх санаатай эвтэйхэн өргөж боссон авч тэмээ нь үргээд хавьтуулсангүй.

	Бүрхэг дүнсгэр тэнгэрийн бараан үүлнээс ганц нэг цасан ширхэг эргэлдэн газар унана. «Оюуныг эндээ орхиод сумын төв орж хэл хүргэнэ гэхэд тэр хооронд цасан шуурга харанхуйлчихвал эргэж олохгүй байх» гэхдээ Оюуныг үүрч тэмээгээ хөтлөөд алхлаа.

	Салхи зүүн хойноосоо эргэж цас будран хаялж эхлэв. Ингэхээрээ шуурга тавьдаг гэдгийг Долгор нутгийн хүний хувьд андахгүй мэднэ. Оюуныгаа дээшлүүлэх гэж сэгсэртэл тэмээ нь үргэж бурантгаа алдуулав. Оюунаа хэвтүүлээд тэмээгээ барих гэж гүйсэн боловч, тэмээ нь салхинд хийссэн тохмоосоо үргэж улам тэшсээр будран орж байгаа цасан дундуур сүүмэлзэн арилав.

	Салхины хүч ихсэж шуурга эхэллээ. Долгор буцаж Оюун дээрээ ирэв. «Би яваад байх юм байна. Арай хөлдчихгүй биз» гэж бодоод хонины нэхий дэгтийгээ тайлж Оюуны хөлд өмсгөв. Тэгээд Оюуныг үүрч салхи сөрөн алхлаа. Хүйтэн шуурга нүүрийг нь хайр найргүй шавхрах боловч Долгор яваандаа халууцаж хөлөрч эхлэв. Хүн үүрээд хөр цасан дундуур бүдчин алхахад дорхноо ядарна. Хэсэгхэн зуур сууж амарлаа. Дахиад цаашаа алхлаа. Сүүлдээ амрах нь олширсоор шуурга улам ширүүсэж, чихний үзүүрт ямар нэгэн аймшигт аялгуугаар улин исгэрнэ. Долгор нэг удаа амраад арайхийж бослоо. «Хэрэв дахиад амарвал босож чадахгүй юм байна даа» гэж бодогдов. Нэлээд явснаа хөл нь туйвж ирэхэд зогсоогоороо түр амрав. Цааш алхлаа. Долгор эцсийнхээ бүх хүчийг шавхан шүдээ тас зуугаад л зүтгэж байлаа. Дахиад л хөл нь салганан туйвж өөрийн мэдэлгүй цасан дунд нүүрээрээ шаан ойчив. Хэр удаан хэвтсэнээ өөрөө мэдсэнгүй, бүх бие нь даарч эхлэхэд л сэргэж бослоо. Оюун ухаангүй хэвээрээ боловч жигдхэн амьсгалах нь тодхон сонсогдоно. Бие нь овоо ч тэнхэрсэн юм шиг. Оюуныгаа үүрч дахиад алхлаа. Удалгүй бас сульдаж өвдөг нь салгалан чичирнэ. Гэвч өөртөө баймгүй их хүчээр ганц хоёр алхсаар л байлаа. Шөнө болж байгаа бололтой, холын юм үзэгдэхээ болив. Шуурга шуурсаар л...

	Нэгэн хонхор дайралдаж хөл нь нахисхийхэд Долгор биеэ татаж чадсангүй шурган уналаа...

	 

	 

	Тэгээд юу болсныг Долгор мэдсэнгүй. Нэг мэдэхэд л нүүр толгой нь битүү боолттой, эмнэлгийн орон дээр хэвтэж байжээ. Ухаан орохтойгоо зэрэг л «Оюун яасан бол?» гэж бодоод өндийх гэсэн боловч чадсангүй. Хажуудаа ирсэн сувилагчаас,

	— Оюун яасан бэ? гэж асуув.

	— Дулаан хувцастай явсан болоод бие нь бараг зүгээр, одоохондоо акттай байгаа гэхийг сонсоод цээжин дэх бөөн хар юм нь хайлах шиг болжээ.

	Жаргаж байгаа нарны сүүлчийн шаргал туяа Долгорыг бах дан талархаж байгаа мэт нүүрэн дээр нь шижирхэн өнгөө тусгаж өдөржин хайлсан цасны ус толины хагархай мэт энд тэндгүй гялтайн харагдана. 

	Урин цаг иржээ. Сэтгэл уярмаар үдшийн тогтуун сайхан тунарч, урин цагийн чийглэг таатайхан үнэр сэнгэнэнэ. Долгор түүнийг шуналтай гэгч нь хэдэнтээ гүнзгий амьсгаллаа. 

	Жил жилийнхээс өнөө жилийн урин цагийн үнэр нэг л содон сайхан юм шиг түүнд санагдаж байлаа.

	 

	“Залуучуудын үнэн” сонины 1968 оны 4 сарын 12-ны № 42 (4572) дугаарт нийтлэгдсэн эхээс

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

